The 30 Minute Regex Tutorial - CodeProject 11,184,443 members (68,302 online)
Last Visit: 31-Dec-99 19:00 Last Update: 28-Jan-15 10:35Refresh1234567891011 Next » Tete: Troef my eers, dan’s jy kapokhaan | Netwerk24
Tete: Troef my eers, dan’s jy kapokhaan
Deur Michael Green 07 November 2019 10:53
Hierdie twee kapokgewigte is reg om Donderdag in Japan die wit waks uit mekaar te moker. Links is Naoya Inoue en regs Nonito Donaire. Foto: Getty Images
Naoya Inoue kan homself nie waarlik as die beste ter wêreld beskou voordat hy teen hóm baklei het nie, sê Zolani Tete.
Tete voorspel ook dat die Japannese bokser Donderdag sy geveg teen Nonito Donaire van die Filippyne sal wen.
Inoue, die kapokgewig-kampioen van die Internasionale Boksfederasie, en Donaire, die Wêreldboksvereniging se kampioen, pak mekaar in Saitama in Japan.
Dié geveg is die eindronde van ’n uitklopreeks vir kapokgewigte waaraan Tete ook deelgeneem het.
Zolani Tete reken enigeen wat homself die kapokgewig-koning wil noem, moet eers verby hom kom. Foto: Getty Images
Tete, die Wêreldboksorganisasie (WBO) se kampioen, het egter ’n skouerbesering opgedoen ná die kwarteindronde en moes hom toe aan die reeks onttrek.
“Ek glo Inoue sal Donaire klop,” het Tete aan Boxing Scene gesê.
“Maar hy moet weet, hy moet eers teen my veg voordat hy homself regtig as die kapokgewig-koning kan beskou.”
Die meeste kritici is dit met Tete eens dat die 26-jarige Inoue met Donaire sal afreken.
Donaire was ’n paar jaar gelede een van die opwindendste vegters in die wêreld, maar op 36-jarige ouderdom begin hy nou uitrafel.
Inoue is nes Tete ’n verwoestende slaner. Hy is nog onoorwonne en spog met 16 uitklophoue in 18 gevegte.
Tete het 21 van sy 28 oorwinnings in die beroepskryt met uitklophoue behaal. Die Suid-Afrikaner het boonop van sy skouerbesering herstel en verdedig sy WBO-titel op 30 November in Birmingham, Engeland, teen John Riel Casimero, ook van die Filippyne.
“Hy (Casimnero) is ’n baie taai vegter. As ek verby hom kan kom, sal ek beslis teen Inoue wil boks,” sê Tete.
Meer oor: Boks | Zolani Tete | Naoya Inoue | Nonito Donaire
Canelo nou kampioen in 4 gewigsklasse
Benn (55) se skouer keer dat hy weer boks